Умалхьат чIогIа Делан ницкъах тешаш хилар чIагIдеш ду хьуьжарехь дешначу цуьнан накъостийн кхин цхьа дийцар а. Сарахь напгIа гулдан арабовла кечбелла хиллера мутаIеламаш. ЦIахь Iамо т1едиллинарг 1амош, юха а цIахь саца дагахь хилира Умалхьат. Накъосташа аьллера цуьнга: «ХIинца тхаьш гулйинарг, цIа даьхкича, юур ю оха. Умалхьат, пхьуьйрехь хIун яа дагахь ву хьо? Хьан юург ян а ма яц». – «Суна сан Дала лур ю, хастам бу цунна!» –жоп делира цо. МутаIеламаш дIабахара, ткъа хIара тIевирззина Къуръан доьшуш, хиъна висира. Цхьа хан яьллачу хенахь неI еллаелира, тIаккха зудчун аз хезира кхунна: «Ватта-а! Кху чохь-м цхьаьллиг- цхьаъ ма вац! Хьажахьа, аса-х кхарна цхьа барз чIепалгаш деана». НеIар тIехьа Умалхьат гуш ца хилла куц ду. Хуьлуш долчух кхетта, неIар тIехьа доьшуш ша хиъна Iар хоуьйтуш, яй-йн йовхарш йина цо. ЧIепалгех доьттина долу шун охьа а диллина, зуда дIаяхана. Деша долийнарг чекх а даьккхина, вуззалц чIепалгаш диъна цо. Цхьа зама яьллачу хенахь цIа баьхкина, шаьш гулдинчу рицкъанах баккхийбечу мутаIеламаша хаьттина хиллера, боху, цуьнга: «ТIаккха?! Умалхьат, елин, ткъа, хьуна Дала юург?» – «Дера, ели! –жоп делира цо. –Амма, бакъду, йовхарш тоьхна а, бахьана ца лелийча луш - м вац иза». Самукъане бийларца пхьор даа хевшира уьш.